Koulu maksoi tableteista kolminkertaisesti, ja nyt oppilaat käyttävät ikivanhoja laitteita – opettaja: ”Laskutus on syönyt laitebudjetin”

Oulun Haukiputaalla sijaitsevan Kellon koulun opettaja Jussi Virtalan mukaan koululaisille tarkoitetut rahat menevät nykyisin tietotekniikan firmoille.

Kellon koulussa on turhauduttu Oulun kapungin tietotekniikan laskutukseen. Opettaja Jussi Virtalan mukaan ylilaskutusta on tapahtunut jo useita vuosia. Koulut ovat yrittäneet puuttua asiaan, mutta turhaan. Jäävuoren huippuna matematiikan, fysiikan ja kemian aineenopettaja mainitsee koululle hankittujen tablettien sekä tietokoneiden käyttöjärjestelmien hinnan moninkertaistumiset.

– Käyttöjärjestelmän hinta kaksinkertaistui noin vuosi sitten. Laskut kulkevat nyt kahden ylimääräisen ict-firman kautta, vaikka järjestelmä ja sen toimittaja pysyi samana, Virtala kertoo.

Kun asiaan ei ole saatu muutosta ja koulun tietotekniikan rahat kuluvat edelleen vääriin kohteisiin, Virtala kirjoitti tilanteesta mielipidekirjoituksen sanomalehti Kalevaan.

Virtala nostaa esimerkiksi oman koulunsa tablettien hankinnan. Kellon koululle hankittiin kaksi vuotta sitten 55 tablettia. Ne maksettiin kerralla, mutta monimutkaisen virheiden ketjun jälkeen laitteet maksettiin myös kahden vuoden leasingilla.

” Oulun Digi haluaa tabletit takaisin, jotta voi myydä meidän omistamat laitteet eteenpäin.

Tuplahintaisiin tabletteihin koulu joutui hankkimaan käyttöjärjestelmän kaupungin tietotekniikan kautta. Tuolloin laitteiden hinta lähes kolminkertaistui.

– Kun viimeisetkin leasingmaksut oli maksettu, poistimme järjestelmän tableteistamme. Saimme tiedon, että kustannukset ovat nousseet ja uuden käytännön mukaan järjestelmää pitää maksaa niin kauan kuin tabletit ovat käytössä. Jos koulumme omaisuutta olevat tabletit eivät ole käytössä, ne luovutetaan takaisin Oulun tietotekniikalle, jotta he voivat myydä tabletit käytettynä eteenpäin, Virtala kertaa outoa tapahtumaketjua.

Molempia uusia laskutuskäytäntöjä perusteltiin tietoturvalla, mutta kummassakaan tapauksessa ei ole opettajan mielestä pystytty tarkemmin määrittelemään, miten tietoturva paranee uusilla laskutuskäytännöillä.

Kouluilla olevien tablettien lukumäärästä pidetään rekisteriä ja Kellon koulun ilmoittamasta 55 laitteesta laskutetaan 3 300 euroa vuodessa.

– Tablettien laskutus on syönyt koulun laitebudjetin viimeisen kahden vuoden ajan ja lapset ovat jääneet ilman heille kuuluvia laitteita. Tuolla summalla voisimme hankkia yhdelle luokalle edulliset, käytetyt läppärit joka vuosi. Se on mitätön summa kaupungin budjetissa, mutta merkittävä summa koululle, hän painottaa.

Kellon koulun tabletit ovat Oulun kaupungin sivistys- ja kulttuuritoimen omaisuutta, mutta koululaiset eivät voi niitä käyttää ellei 3 300 euron maksua makseta.

– Sain joulun alla tiedon, että Oulun Digi haluaa tabletit takaisin, jotta voi myydä meidän omistamat laitteet eteenpäin. Olemme kahden vuoden aikana maksaneet 6 600 euroa järjestelmästä ja se riittäisi hyvin 55 tabletin hankintaan liittyviin kustannuksiin, saamaamme tunnin käyttöottokoulutukseen ja järjestelmän lisenssimaksuihin, Virtala huomauttaa.

Kellon koululaiset käyttävät nyt yli kymmenen vuotta vanhoja laitteita. Ne pitäisi päivittää uusiin.

” Kustannuksia pohditaan jatkuvasti. Erilaisia laitteita on paljon ja laitekanta muuttuu koko ajan

Oulun Digi -liikelaitoksen johtaja Tuija Sipilä ymmärtää opettajan harmistuksen, mutta muistuttaa, että 3 300 euron kokoinen summa muodostuu monenlaisista palveluista. Jokaisen mobiililaitteen tukipalvelumaksu on 5 euroa kuukaudessa. Se sisältää laitteen koko elinkaaren sisältävät toiminnot.

Kellon koulun 1 tabletin tukipalvelu maksaa siis 5 euroa kuukaudessa. Kun laitteita on 55, kuukausimaksuksi muodostuu 275 euroa ja vuosimaksua kertyy yhteensä 3 300 euroa.

– Se sisältää laitteen hankinnan, logistiikan, esiasennuksen, käyttöönottotavat, käyttäjän opastamisen, käytön aikaiset tuki- ja huoltopalvelut, etähallintamahdollisuudet, laiterekisterin hallinnan ja jatkokäsittelyrutiinit, hän luettelee.

Oulun kaupungilla on noin 7 000 mobiililaitetta. Kuukausihinnoittelu on kaikille sama. Sipilän mielestä siinä juuri piileekin asian pulmallisuus. Eri käyttäjäryhmät kun tarvitsisivat erilaiset tukipaketit.

– Mitä useammalle käy sama tuki, sitä edullisemmaksi palvelu tulee. Kaikki palvelut ja niihin tehdyt muutokset eivät ole ideaalisia kaikille. Lähihoitaja tarvitsee erilaista tukea laitteensa käyttöön kuin esimerkiksi Kellon koulun oppilas, Sipilä vertailee.

Oulun Tietotekniikka ja Oulun kaupungin tietohallinto yhdistettiin vuoden alusta Oulun Digiksi. Kaupungin sivistys- ja kulttuuripalvelut osti vuonna 2018 Oulun tietotekniikalta ict-palveluita noin 7,1 miljoonan euron arvosta. Näistä suurin osa, noin 4,8 miljoonaa euroa on opetukseen liittyviä hankintoja.

Sivistys- ja kulttuuripalvelut ostavat ict-palveluita myös suoraan markkinoilta. Ne kulut eivät ole mukana luvuissa.

– Kustannuksia pohditaan jatkuvasti. Erilaisia laitteita on paljon ja laitekanta muuttuu koko ajan, siksi meidän on mietittävä koko ajan muutoksia, Sipilä summaa.

Mitä mieltä olet koulujen tietotekniikkahankinnoista? Kerro kokemuksistasi kommenttikentässä.